Jelaskan Sejarah Penubuhan dari Pusat Pungutan Zakat dalam bahasa melayu

Cadangan penubuhan PPZ telah dicetuskan oleh Dato' Hj Abdul Rahim bin Abu Bakar lantas daripada kesukaran yang dihadapi serta kecelaruan pengurusan kutipan zakat pada tahun sebelum 1991. Idea ini kemudiannya telah diajukan kepada Pengerusi MAIWP pada masa itu Tan Sri Dr. Mohd Yusof Noor bagi mencari jalan dan kaedah yang sesuai supaya cadangan ini terlaksana. Justeru, diwujudkan sebuah jawatankuasa petugas yang diketuai oleh Dato’ Hj Abdul Rahim Abu Bakar, manakala ahli-ahlinya terdiri daripada Haji Omar Thean Abdullah, Haji Mohd Zihin Hassan dan Haji Abdul Khalid Abdul Aziz. Pasukan petugas ini memulakan tugasan pada 20 Disember 1989. Antara tugas-tugas kumpulan ini memberi panduan timbal balik pada kajian yang dibuat oleh satu firma perunding yang dipilih. Perkara asas yang dicadangkan dalam kajian tersebut adalah keperluan mewujudkan sebuah institusi yang khusus oleh MAIWP. Objektif penubuhan institusi tersebut adalah untuk mewujudkan pengurusan berbentuk korporat yang dapat mengendalikan usaha pungutan zakat bagi pihak Baitulmal Wilayah Persekutuan.

Teras kepada sistem baru ini ialah prosedur pungutan yang direkabentuk dan disesuaikan melalui sistem berkomputer. Ia melibatkan borang taksiran zakat, sistem kod (coding), sistem mengumpul maklumat, sistem pembayaran, sistem timbang tara (check and balance), sistem pemasaran dan sistem laporan. Setelah satu tahun kajian, perancangan dan pelaksanaan maka Pusat Pungutan Zakat telah mula beroperasi pada awal tahun 1991.

Dato’ Hj Abdul Rahim Abu Bakar kemudiannya dilantik sebagai Pengerusi PPZ dan melantik (Dato') Mohamed Dahan bin Abdul Latiff menjadi Ketua Pegawai Eksekutif (CEO) yang pertama. Hasil penyatuan idea dan inovasi oleh kedua tokoh ini membawa kepada pencapaian yang sangat memberansangkan terutamanya hasil kutipan zakat sejak dari tahun pertama hinggalah sekarang.